Transnet-skikking bring hoop vir pensioenarisseTransnet-pensioenarisse het op 24 April 2014 na die Uniegebou in Pretoria opgeruk om ‘n beswaarskrif te oorhandig (Foto: VF Plus) Transnet-pensioenarisse het ŉ sug van verligting geslaak nadat die groepsgeding teen Transnet nog ŉ stap nader aan finalisering is. Pensioenarisse kan moontlik die eerste betaling van die R30 000-skikkingsbonus per pensioenaris reeds teen die einde van die jaar ontvang. Die groepsgeding gaan oor beloftes wat aan pensioenarisse gemaak is dat hul pensioene met minstens 70% van inflasie verhoog sal word. Pensioenarisse het egter net ’n jaarlikse statutêre verhoging van 2% gekry. Ingevolge die skikking sal pensioenarisse in die eerste jaar na die hofsaak afgehandel is ŉ 13%‑verhoging ontvang, in die tweede jaar 9% en in die derde jaar 6%. “In die vierde jaar gaan daar ŉ mikpunt vir 70% van inflasie wees. As inflasie dus byvoorbeeld 6% is, sal dit ŉ 4,9%‑verhoging wees. Die doel is dat die pensioenarisse altyd meer as 2% kry,” sê adv. Anton Alberts, VF Plus-voorsitter en parlementêre woordvoerder oor vervoer. ŉ Skikkingsbonus van R10 000 ŉ jaar sal ook oor drie jaar betaal word. Die skikking wat in Oktober deur die Transnet-raad goedgekeur is, ná die hofgeding reeds in 2016 van stapel gestuur is, het tans nog ŉ paar struikelblokke om te oorkom, meen Alberts. “Die skikkingskontrak tussen die regering en die aanklaers is eindelik vandeesweek geteken. Die aktuarisse van die twee regspanne moes eers ooreenkom om die twee aparte pensioenfondse saam te smelt, sodat dit sterk is vorentoe. “Die volgende stap gaan nou wees om so spoedig as moontlik ŉ hofdatum te kry. Ons poog om nog ŉ hofdatum in Desember te kry, sodat die skikking ŉ hofbevel gemaak kan word, wat dan onmiddellik in werking sal tree,” sê Alberts. Die groepsgeding het oorspronklik R80 miljard van Transnet geëis. “Omdat Transnet reeds finansieel sukkel en die hofsaak nog jare kon sloer as dit by die appèlhof en die Grondwethof sou draai, is besluit op dié skikking. Die pensioenarisse besef dat hulle dalk ook nie meer hier sou wees teen die tyd wat ŉ volledige hofsaak afgehandel sou word nie.” Hy meen dat daar tans baie hard gewerk word om so gou as moontlik ŉ hofdatum te kry. “Dit kan dalk wees dat die regspanne ooreenkom dat die skikkingsbonus wel betaal word, ongeag of daar nog nie ŉ hofbevel is nie,” sê hy. Volgens Alberts is die uiteinde van die skikking om pensioenarisse weer terug op hul voete te kry. “Dis te verstane dat die lompsom nie gaan opmaak vir die verliese wat die pensioenarisse gely het nie, maar dit maak ŉ verskil.” Sowat 45 000 na 50 000 pensionarisse wag nou op die skikkingsbonus en verhogings.